Жалба, подадена на 7 декември 2023 г. от Atlas Copco Airpower и Atlas Copco AB срещу решението, постановено от Общия съд (втори разширен състав) на 20 септември 2023 г. по съединени дела T-278/16 и T 370/16, Atlas Copco Airpower и други/Комисия
(Дело C-755/23 P)
Език на производството: английски
Страни
Жалбоподатели: Atlas Copco Airpower, Atlas Copco AB (представители: A. von Bonin, Rechtsanwalt, O. Brouwer, A. Haelterman, A. Pliego Selie и T. van Helfteren, advocaten)
Друга страна в производството: Европейска комисия
Искания на жалбоподателя
Жалбоподателите молят Съда:
да отмени обжалваното съдебно решение,
да постанови окончателно решение и да отмени Решение (ЕС) 2016/1699 на Комисията от 11 януари 2016 година относно схемата за държавна помощ във връзка с освобождаването от данък на свръхпечалбата SA.37667 (2015/C) (ex 2015/NN), прилагана от Белгия 1 (наричано по-нататък „спорното решение“), или, при условията на евентуалност, да върне делото на Общия съд, който да се произнесе в съответствие с решението на Съда, и
да осъди Комисията да заплати разноските в настоящото производство и в производството пред Общия съд, включително разноските, които се отнасят до встъпилите страни.
Основания и основни доводи
Жалбоподателите изтъкват четири основания в подкрепа на жалбата.
Първо: Общият съд допуснал грешка при прилагането на правото и изопачил доказателствата при определяне на референтната система по член 107, параграф 1 ДФЕС:
Общият съд и спорното решение допускат грешка при прилагането на правото при определяне на референтната система, доколкото е тълкуван неправилно смисълът и обхватът на член 185, параграф 2, буква б) от Code des impôts sur les revenus 1992 (Кодекс за данъка върху доходите от 1992 г.),
Общият съд изопачил доказателствата.
Второ: Общият съд допуснал грешка при прилагането на правото, като приел, че схемата предоставя предимство по смисъла на член 107, параграф 1 ДФЕС.
Трето: Общият съд допуснал грешка при прилагането на правото, като приел, че схемата се прилага селективно по отношение на определени предприятия по смисъла на член 107, параграф 1 ДФЕС.
Четвърто: Общият съд допуснал грешка при прилагането на правото, като приел, че помощта следва да бъде възстановена от всички предприятия от многонационалната група.
____________
1 OВ L 260, 2016 г., стр. 61.